Kusadak

**Kusadak** je naselje u Srbiji u opštini Smederevska Palanka u Podunavskom okrugu. Prema popisu iz 2002. bilo je 5691 stanovnika (prema popisu iz 1991. bilo je 6089 stanovnika).

## Historija
Kroz selo prolazi pruga Beograd-Niš i na njegovoj teritoriji se nalaze četiri železničke stanice. Ima veoma dobru vezu sa glavnim gradom Srbije i ostalim gradovima u okruženju kao što su Smederevo i Niš.

Ima tragova koji ukazuju na daleku prošlost. U ataru kusadačkom našeno je parče ukrasne ploče, na kojoj je reljefno izrašen rimski imperator kao pobedilac. Ova ploča čuva se u beogradskom narodnom muzeju.

Prve podatke o ovome naselju imamo iz prvih desetina 18. veka. Za vreme austrijske vladavine 1718-1739. godine pominje se ovo naselje pod imenom Kusadak. U spisku sela i crkava u smederevskom «dištriktu» (srezu) u 1732. godini zabeležen je Kusadak, koji tada imao 30 domova i jednu crkvu «*u šumi*». Ovo će svakako biti crkva Pinosava, koju predanje dovodi u vezu sa poslednjim despotima. Predanje veli da su despoti ovde prićešćivali vojsku. Crkva je bila od brvna i služila je za sva okolna sela.

Selo nije od uvek bilo na današnjem mestu, već severnije, na mestu koje se zove Selište, a u blizini crkve Pinosave. I danas se tu nailazi na tragove od naselja. Predanje veli da je ovo staro naselje napušteno «*zbog pomora koji je zavladao*».

Kusadak se pominje u arački spiskovima i imao je 1818. g. 107, a 1822. g. 121 kuću. I ovi podaci pokazuju da je Kusadak starije naselje, jer dolazi u red najvećih naselja iz toga doba.

Najstarije su porodice: Stojakovići (danas po raznim prezimenima) čiji je predak Ostaja došao od Bjelog Polja i naselio se prvo u Selištu, odakle je «*zbog pomora*» pobegao na današnje mesto; Silijani i Milijani, vrlo razgranata porodica sa raznim prezimenima, vodi poreklo od braće Silijana i Milijana, koji su iz «*Stare Srbije-iz Turske*» prebegli od Turaka; Bankovići vode poreklo od predka Banka koji je došao «od Sjenice – Starog Vlaha;» Kneževići – Koraći koji su rod Marinkovićima u Kovačevcu; Đakovići, starinom od Kosova, čiji je predak Miloje Đak, vođa bone poznate pod imenom «Đokova buna» 
Godine 1846. g. Kusadak je imao 244 kuće, a po popsu iz 1921. g. u Kusadku je bilo 997 kuća sa 6031 stanovnikom.. (podaci krajem 1921. godine).

  
Tokom Drugog svetskog rata, za vreme nemačke okupacije, u Kusadku, kao i uopšte u Donjoj Jasenici, procenat stradalih civila, kao i vojnika, bio je manji nego u većem delu Srbije. Najveće stradanje u ratu se desilo 10.avgusta 1944 kada su četnici postavili zasedu nemačkom vozu. Nemci su saznali za zasedu i umesto običnog, poslali blindirani voz. Iz voza su otvorili vatru i ubili 15 kusadačkih i dva jagnjilska četnika,kao i jednog civila. Kasnije je veliki broj ljudi iz sela poslat na Sremski front, gde je poginulo preko 100 Kusačana.

Kusadak ima oko sedam hiljada stanovnika i veoma je razvijeno selo. U njemu se na periferijama nalaze dve škole do četvrtog razreda a u centru sela jedna veća koja je od prvog do osmog razreda, Osnovna škola „Brana Jevtić“. U selu se takođe nalazi i manastir Pinosava iz 17. veka.

Selo je veoma atraktivno za mlade pošto ima dosta lokala gde mogu da se okupljaju, selo ima i jezero koje je okruženo velikom šumom a i sportske aktivnosti su zastupljene. Postoje fudbalski klub i folklorno društvo koje okuplja dosta mladih ljudi.

## Demografija
U naselju Kusadak živi 4586 punoletnih stanovnika, a prosečna starost stanovništva iznosi 41,6 godina (39,9 kod muškaraca i 43,4 kod žena). U naselju ima 1591 domaćinstvo, a prosečan broj članova po domaćinstvu je 3,58.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Reference

 ==
Drobnjaković (1925 g.)Smederevsko Podunavlje i Jasenica
* Izvor Monografija Podunavske oblasti 1812-1927 sastavio Dr, Vladimir Margan objavjeno (1927 g.)„Napredak Pančevo,,
* „Letopis“: *Podunavska mesta i običaji* Marina (Beč 1999 g.). Letopis period 1812 – 2009 g. Sastavio od Pisanih tragova, Letopisa, po predanju mesta u Južnoj Srbiji, mesta i običaji nastanak sela ko su bili Doseljenici čime se bavili meštani
* *Napomena*
U uvodnom delu autor je dao kratak istorijski pregled ovog područja od praistorijskih vremena do stvaranje države Kraljevine Srba, Hrvata i Slovenaca. Najveći prilog u ovom delu čine *,»Letopisi«* i trudio se da ne propusti nijednu važnu činjenicu u prošlosti opisivanih mesta.

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)
* Nekoliko fotografija i osnovni podaci o manastiru Pinosava (Klub putnika Srbije)